次開祖使君韵兼呈端叔大夫聖域長老
作者：晁補之
朝代：宋

paragraphs: 神龍異凡馬，頭角要須斂。
邦公七歲時，驚耳一語險。
悟身非常住，風日過河減。
崢嶸法雲窟，跳出有家範。
金剛不吐焰，已落天魔膽。
一派感慈中，無波寒湛湛。
是波本非水，無以瓦礫點。
低枝競聽法，草木有情感。
作解受群邪，碔砆疑琬琰。
居然身出定，面目本來儼。
而我久塵勞，見之良內慊。
周侯老詞句，太華聳而黯。
自說少苦心，修塗肆窮覽。
李侯遺世事，不琢元無玷。
文采麗春葩，百牘交千槧。
顧慚土炭嗜，畏疾非羞儉。
望不見水端，譬河還少貶。
請佩伯陽言，吾非勇於敢。